28.4.2023
EL
Επίσημη Εφημερίδα της Ευρωπαϊκής Ένωσης
C 149/43 Πέμπτη 20 Οκτωβρίου 2022
Διατομεακές προσπάθειες 53.
υπενθυμίζει ότι στον ευρωπαϊκό νόμο για το κλίμα περιλαμβάνεται δέσμευση για τη διευκόλυνση διαλόγων και εταιρικών σχέσεων για το κλίμα σε τομεακό επίπεδο, φέρνοντας σε επαφή τους βασικούς ενδιαφερόμενους φορείς κατά τρόπο αντιπροσωπευτικό και χωρίς αποκλεισμούς, ώστε να ενθαρρυνθούν οι ίδιοι οι τομείς να καταρτίσουν εθελοντικούς ενδεικτικούς χάρτες πορείας και να προγραμματίσουν τη μετάβασή τους προς επίτευξη του στόχου της Ένωσης για κλιματική ουδετερότητα έως το 2050· τονίζει ότι οι εν λόγω χάρτες πορείας θα μπορούσαν να συμβάλουν σημαντικά στην υποστήριξη των τομέων όσον αφορά τον σχεδιασμό των αναγκαίων επενδύσεων για τη μετάβαση σε μια κλιματικά ουδέτερη οικονομία και θα μπορούσαν επίσης να συμβάλουν στην ενίσχυση της δέσμευσης των τομέων να επιδιώξουν κλιματικά ουδέτερες λύσεις· 54. καλεί όλα τα συμβαλλόμενα μέρη να λάβουν επειγόντως μέτρα κατά των εκπομπών μεθανίου· εκφράζει την ικανοποίησή του για την παγκόσμια δέσμευση για το μεθάνιο που υπέγραψαν η ΕΕ, οι ΗΠΑ και ορισμένες άλλες χώρες στην COP26, η οποία αποσκοπεί στη μείωση όλων των ανθρωπογενών εκπομπών μεθανίου κατά 30 % έως το 2030 σε σύγκριση με τα επίπεδα του 2020, ο οποίος στόχος αποτελεί το πρώτο βήμα προς τη μείωση κατά 45 % που προτείνει το UNEP (22)· παροτρύνει όλα τα συμβαλλόμενα μέρη να διασφαλίσουν ότι μειώνουν τις εκπομπές μεθανίου στην επικράτειά τους κατά τουλάχιστον 30 % έως το 2030 και να εγκρίνουν εθνικά μέτρα για την επίτευξη αυτού του στόχου· επισημαίνει ότι το 60 % περίπου των εκπομπών μεθανίου παγκοσμίως οφείλεται σε πηγές όπως η γεωργία, οι χώροι υγειονομικής ταφής, οι μονάδες επεξεργασίας λυμάτων, και η παραγωγή ορυκτών καυσίμων και η μεταφορά τους μέσω αγωγών· υπενθυμίζει ότι το μεθάνιο είναι ένα ισχυρό αέριο του θερμοκηπίου και είναι 28 φορές ισχυρότερο από το CO2 όσον αφορά τις επιπτώσεις του στο κλίμα εντός ενός χρονικού πλαισίου 100 ετών και 80 φορές πιο ισχυρό σε ένα χρονικό πλαίσιο 20 ετών· τονίζει, στο πλαίσιο αυτό, ότι η λήψη δυναμικότερης δράσης για την περικοπή των εκπομπών μεθανίου αποτελεί ένα από τα πιο αποτελεσματικά μέτρα μείωσης των εκπομπών αερίων του θερμοκηπίου βραχυπρόθεσμα· σημειώνει ότι πολλές τεχνολογίες και πρακτικές είναι ήδη διαθέσιμες για τον μετριασμό των εκπομπών μεθανίου με οικονομικά αποδοτικό τρόπο, με χαμηλό ή μηδενικό κόστος· τονίζει ότι οι εκπομπές μεθανίου στη γεωργία οφείλονται κυρίως στην αύξηση του αριθμού των ζώων και ότι οι εκπομπές στην κτηνοτροφία που προέρχονται από κοπριά και εντερική ζύμωση αντιστοιχούν περίπου στο 32 % των παγκόσμιων ανθρωπογενών εκπομπών μεθανίου· λαμβάνει υπό σημείωση, στο πλαίσιο αυτό, την πρόταση για μείωση των εκπομπών μεθανίου στον τομέα της ενέργειας που υπέβαλε η Επιτροπή τον Δεκέμβριο του 2021· ζητά την έγκριση πρόσθετων δεσμευτικών νομοθετικών μέτρων για την αντιμετώπιση των εκπομπών σε άλλους τομείς εκπομπών, τη θέσπιση δεσμευτικών ενωσιακών στόχων μείωσης των εκπομπών μεθανίου, καθώς και τη συμπερίληψη του μεθανίου στους ρυθμιζόμενους ρύπους στην οδηγία για τις εθνικές δεσμεύσεις μείωσης των εκπομπών· επαναλαμβάνει την έκκλησή του για την αντιμετώπιση της πυκνότητας του ζωικού κεφαλαίου στην ΕΕ, ώστε να εξασφαλιστούν φιλόδοξες μειώσεις των εκπομπών αερίων του θερμοκηπίου στον εν λόγω τομέα· επαναλαμβάνει τη θέση του ότι απαιτείται στροφή των καταναλωτικών προτύπων προς πιο υγιεινά τρόφιμα, διατροφή και τρόπο ζωής, συμπεριλαμβανομένης της αυξημένης κατανάλωσης φυτών και τροφίμων φυτικής προέλευσης που παράγονται με βιώσιμο και περιφερειακό τρόπο, και ότι πρέπει να αντιμετωπιστεί η υπερκατανάλωση κρέατος και εξαιρετικά επεξεργασμένων προϊόντων· 55.
θεωρεί ότι τα μοντέλα βιώσιμης αγροτικής παραγωγής απαιτούν τη θέσπιση παγκόσμιων προτύπων με βάση τη διατομεακή, διεπιστημονική, προσέγγιση «Μία υγεία» (23) προκειμένου να διασφαλιστεί η μετάβαση προς βιώσιμα συστήματα τροφίμων καθώς και η ικανοποίηση των δεσμεύσεων της συμφωνίας του Παρισιού και του συμφώνου της Γλασκόβης για το κλίμα· 56. αναγνωρίζει ότι η κλιματική αλλαγή θα συντελέσει στην αυξημένη ανθεκτικότητα στα αντιβιοτικά και καλεί, επομένως, τα μέρη να καταλήξουν σε παγκόσμια συμφωνία για τη μείωση της χρήσης αντιμικροβιακών και την καταπολέμηση του κινδύνου ανθεκτικότητας στα μικρόβια· 57. τονίζει ότι ο τομέας των μεταφορών είναι ο μόνος τομέας όπου οι εκπομπές σε επίπεδο ΕΕ έχουν αυξηθεί από το 1990, κάτι που αντιστρατεύεται τους στόχους της ΕΕ, οι οποίοι απαιτούν μεγαλύτερες και ταχύτερες μειώσεις των εκπομπών σε όλους τους τομείς της κοινωνίας, συμπεριλαμβανομένων των τομέων της αεροπορίας και της ναυτιλίας· θεωρεί ότι, προκειμένου να εξασφαλιστεί η συνέπεια των ΕΚΣ με τις δεσμεύσεις που απορρέουν από τη συμφωνία του Παρισιού για το σύνολο της οικονομίας, θα πρέπει τα συμβαλλόμενα μέρη να ενθαρρυνθούν ισχυρά να συνυπολογίζουν στις οικείες τους ΕΚΣ τις εκπομπές από τις διεθνείς θαλάσσιες και αεροπορικές μεταφορές, συμπεριλαμβανομένων και άλλων μη CO2 εκπομπών από τις αεροπορικές μεταφορές, καθώς και να συμφωνήσουν και να εφαρμόσουν μέτρα σε διεθνές, περιφερειακό και εθνικό επίπεδο ώστε να μειωθούν οι εκπομπές από τους τομείς αυτούς· υπενθυμίζει, επιπλέον, ότι, σύμφωνα με τον ΔΟΕ, όλα τα νέα επιβατικά αυτοκίνητα που διατίθενται στην αγορά παγκοσμίως πρέπει να έχουν μηδενικές εκπομπές έως το 2035,·προκειμένου να επιτευχθούν καθαρές μηδενικές εκπομπές έως το 2050· 58.
υπογραμμίζει την προσθήκη των εκπομπών από τις θαλάσσιες και αεροπορικές μεταφορές στο πλαίσιο του συστήματος εμπορίας εκπομπών της ΕΕ, το οποίο θα μπορούσε επίσης να λειτουργήσει ως υπόδειγμα σε άλλες χώρες και θα υποστηρίξει υψηλότερη φιλοδοξία σε διεθνές επίπεδο, μεταξύ άλλων στο πλαίσιο του Διεθνούς Ναυτιλιακού Οργανισμού (ΔΝΟ) και του Διεθνή Οργανισμού Πολιτικής Αεροπορίας (ΔΟΠΑ)· εκφράζει ανησυχία σχετικά με την αργή πρόοδο που έχουν σημειώσει ο ΔΝΟ και
(22) (23)
Παγκόσμια αξιολόγηση μεθανίου του UNEP για το 2021.
https://www.who.int/health-topics/one-health#tab=tab_1